钦定古今图书集成/理学汇编/文学典/第092卷 > 李德〈黄哲孚〉
## 钦定古今图书集成/理学汇编/文学典/第092卷 > 李德〈黄哲孚〉

按《明外史孙蕡传》，“德字仲修，番禺人。洪武三年，以明
经荐，授洛阳典史，历南阳、西安二府幕官，并能其职。
以年衰乞改汉阳教谕。秩满，调义宁。义宁在粤西，荒
陋甚，德为振举，文教渐兴。解官归卒。德初好为诗，晚
究洛、闽之学，谓诚意为古圣哲心要，故岭南人称理
学必曰李仲修”云。哲亦番禺人，历仕州郡，以治行称。
按《广东通志》：“德字仲修，番禺人。夙负逸才，博极群书。
洪武庚戌，以明尚书荐至京师，授洛阳县典史，继迁
南阳、西安二郡幕。政暇遍览帝王遗墟，登高作赋，发
其胸中磊落之气，人争传诵。尝著论，谓西安、南阳，皆
天下大形势所在，建不拔之基者，当择而都之，江东
非其匹也。”士林韪其识，历职郡邑十馀年，年且暮，乃
自陈不能吏，愿就教职，得为湖广汉阳教谕。当兵革
初，静黉舍翳蓬藋中，生徒仅数十辈，皆犷野，德尽心
训迪之。秩满，改任广西义宁县学，其俗尤陋。德立法
孜孜劝谕，使约束乡党，不得为恶，习俗日美，科贡渐
盛。当道交荐之，而德以倦游南归，卒于家。德为诗，多
效长吉、太白，孙蕡常笑之曰：“子真混元皇帝远孙也。”
德乃力追古作，评者以为跨晋、唐云。少尝自号采真
子，著论如子书，晚更潜心伊、洛。尝谓诚意为古圣哲
心要，故其诗有曰：“意诚诸妄遣，可以通天地。”又曰：“凿
空非自然，立异岂真实。尧舜与涂人，其初本同一。”故
世称理学者，必曰李仲修。子孚亦能诗。

按《广东通志》：“哲字庸之，番禺人。世为著姓，弱冠而孤，
刻苦读书，通五经。尝读《文选》，沉玩究竟，遂能作诗，造
晋唐奥域。性好山水，结庐蒲涧，栖息其中，往来罗浮、
峡山、南华诸名胜，自以为未足。乃辞家，度庾岭，过吴
楚，游燕齐间，一时湖海英豪，皆与纳交。当风雪时，泊
舟秦淮，过朱文昭、涂颖辈，握手吟咏，沽酒大噱。二人”
唶曰：“君才如白雪，吾虽知音，如寡和何？”自是名益籍
甚。龙凤中，太祖驻师金陵，招徕名儒，丞相李善长、参
政张昶、汪广洋交荐之。乙巳，拜翰林待制，入禁阁，侍
太子读书，辅导尽志，太子爱重之，钞币之赐无虚日。
丙午六月，左丞相徐达北伐擒元，右丞忻都应制赋
诗称旨。未几，岁旱，上祈雨锺山，获应，御制七言诗志
喜，命哲赓之，甚见褒重。洪武初，奉使青徐，谕诸反侧。
寻出知山东东阿县，剖决如流，案牍无滞。且不事苛
察，一县帖服。值旱，麦苗尽凋。乃斋戒徒跣，烈日中诣
洪范池龙祠祷焉。甘澍应祈，民懽呼曰：“此黄公雨也。”
浪溪有怪物作幻，窃犬啖之。哲为文祷于天，须臾风
雷大作，一青蛟毙水上，人称其诚感。时经毛贵乱后，
民多流徙他乡，闻哲善政，复其业者亡虑数千人，户
口日滋。辛亥四月，迁东平府判，东阿士民遮道涕泣
攀留。是岁，黄河决梁山，中书省发民疏复，哲董东平
之役，经画有方，民不告劳。有司欲复堰黄陵冈，哲建
议谓“此乃前元覆辙，可永戒，不可为法。”事遂寝。寻上
疏陈时务数十事，皆人所难言，上怒其狂。会山东分
省奏哲捐俸修先圣祠，筑积水湖堤，有成绩，上乃释
不问。哲亦乞归，得允。既南还，有司请哲领郡校事，横
经授徒四方，至者多名士，岁凡数百人。乙卯四月，复征还，判东平。后以事诖误，竟寘于法。郡邑人士争赙
之，且家为奠祭。哲始北上时倚蓬听雪，常自诧曰：“天
下奇音妙韵出自然者，莫是过也？”归构一轩，名“听雪
蓬”，学者称为雪蓬先生。